Aga tegelikult kirjutan ma sellest kõigest ainult seetõttu, et hiljuti sattusin liugukse juurde mis avanes normaalse kiirusega. Helsinkis. Teate ju küll seda kuulsat  värssi inimlike kannatuste sügavast: "kes taluks aja piitsutust ja torkeid /liuguste aeglust, softi tõrkumisi..." Tõesti, ma ei ole Eestis sattunud uksele mis avaneks normaalselt ja tahan nüüd levitada evangeelseisse kõrgusisse küünitlevat sõnumit - uksi saab nii seadistada! Ma lähenesin sellele uksele mitu korda, et kas tõesti. Jah, sõbrad - tõesti! Tõesti-tõesti! Isegi siis, kui tulin pooljoostes, avanes uks mu ees kiirelt ja lahkelt. Avanes, nagu oleks ma oodatud külaline (mitte, nagu oleks ta nõukaaegne  ennasttäis šveitser).